정조 1년
丁酉四月初十日辰時。上御興政堂。朝講。大臣備局堂上。引見入侍時。領事金尙喆。特進官李重祜徐浩修。同知事吳載純。大司憲鄭一祥。參贊官李鎭衡。侍讀官李在學。檢討官沈煥之。正言趙時偉。假注書柳孟養。記事官林錫喆徐龍輔。右議政鄭存謙。兼兵曹判書蔡濟恭。行司直鄭弘淳。行禮曹判書洪樂性。行左參贊李重祜。右參贊鄭尙淳。刑曹判書張志恒。江華留守金鍾秀。行副護軍李漢膺。右副承旨徐有防。事變假注書徐鼎修。以次進伏訖。上曰。判尹。入來乎。存謙曰。試牌違召。故惶悚不得入侍矣。上曰。漢城判尹。入侍。出榻敎漢城判尹李徽之進前。春秋集傳第四卷進講。上讀先受音。自夏四月丁未。止冬十月。在學。讀自春王正月戊申。止有國之急務也。上讀新受音訖。在學曰。天理未嘗亡云者。其旨深矣。以宋督之弑逆見之。則天理幾乎滅熄。而夫子以天道王法深誅之故。天理賴以不亡矣。宋督。行纂弑者也。固無可論。而亂臣賊子。無代無之。一端天理。亘萬古而不亡者。由於嚴懲討也。雖以目下言之。向來凶逆鋤治之餘。天網猶有太恢處。近日合啓。始得其窩窟。天理之昭然。於此可驗。殿下所以處分者。必也正其罪。然後方爲順天理之道。伏願體念焉。下文所謂亂臣賊子。必先除去所忌云者。甚切當矣。宋之孔父。正色立朝。毅然有不可犯之形。若使孔父在。則華督無以行弑逆。故必先除孔父。從古以來。懷亂逆之心者。先除國家之羽翼。次行不軌之事。如劉安之忌汲黯。曹操之忌孔融。如貫一串。前後無異。故有國者。必得倚仗之臣。如猛虎之在山。然後奸凶不得動焉。下文不有君子。其能國乎一句。其旨甚大。此等處。亦望省察焉。上曰。所奏是矣。煥之曰。傳以天道王法。正桓公之罪云者。可見王者。討有罪。奉行天道而已。無一毫私意於其間。推此義。則其爵有功。亦如是矣。伏望殿下。深念于玆。傳又以人君崇奬節義。爲天下之大閑。有國之急務。夫節義者。所以扶倫常於板蕩之際也。士之平居。有言論氣節者。乃可辦此。而亦係乎人君培養士振作士也。顧今世道卑汚。士氣委靡。皆以依違淟涊爲事。自殿下御極以來。不諱之門。非不闢矣。來諫之德。非不盛矣。而朝著。尙未聞讜言直節之士。蓋其積痼之習。卒難洗祛而然矣。則今日之所可憂。無大於此。伏望殿下。深思乎培養振作之道焉。從古伏節死義之臣。皆出於犯顔敢諫之中矣。上曰。領事以下。亦各陳文義。尙喆曰。所忌之必欲除祛。從古亂逆一套。爲人君者。明察而審愼。然後奸凶之輩。自然寢息矣。重祜曰。儒臣已奏。更無可達矣。載純曰。別無仰達者而人君容直。然後朝有犯顔直諫之士矣。浩修一祥鎭衡時偉等曰。別無仰達者矣。命經筵先退。上曰。試官牌不進人。更爲牌招。再牌不進人。更爲牌招。出榻敎尙喆曰。日間。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。今番處分。赫然打破窩窟。國家幸甚。臣民幸甚。存謙曰。是謂拔本塞源矣。尙喆曰。此監市御史沈豐之別單也。以爲天坪捷逕。自甲山直通咸興。峽水深險。通涉極艱。外面驟看。似若平土。四月雪下。七月霜降。流民來集。生理蕭然。民如鳥獸。聚散無常。嶺路高岌。洞勢幽險。帥臣所謂坦坦平夷者。未知何所據而發也。脫有緩急。賊路之捨厚峙而取元川。恐是常理之外。山腰禁耕。嶺厄養木。法意甚重。而厚峙天坪之內。長嶺之北。累百年長養之木。或火或伐。所見寒心。自朝家宜有申飭爲辭矣。嶺隘形便之緩急緊歇。前此道帥臣之狀奏。今番御史之別單。其所論說。有相參差。今以傳聞。雖難臆斷。別設鎭堡。恐難輕議。而此是南兵使所管轄。嶺路之陻與不陻。樹木之禁與不禁。俱是帥臣之責。閫外此等之事。何可一任其玩愒乎。此後嶺路之當陻不陻。樹木之當禁不禁者。前頭朝家廉察之時。其疎虞又如前日。則當該帥臣。難免論責。爲先以此嚴飭。何如。右議政鄭存謙曰。嶺厄長木。乃所以塞路也。雖以今番御史別單觀之。累百年長養之木。或火或伐。所見寒心云。其爲疎虞。據此可知。此乃南兵營管轄之地。平日苟能檢束。豈容若是。分付帥臣。從今以後。使之嚴加糾檢。則不必設鎭而足可禁斷矣。上曰。將臣之意。何如。訓鍊大將張志恒對曰。臣前以行人則不可不糾檢之意。有所陳達矣。雖非大路。旣通行人。則無行狀任其往來。有違法意。至於設鎭。雖甚不緊。而行人糾察。嶺厄禁養。亦不可無主管者。營裨倉監之往。間雖或爲。些少弊端。似不可顧。不然則天坪以北之路。永爲防塞亦。似好矣。左議政金尙喆。嶺路之陻。樹木之禁。如有疎虞。南兵使。難免論責事。擧條批答曰。上曰。依相臣所奏。以此嚴飭。而令帥臣。擧行形止。卽爲狀聞事。分付。可也。尙喆曰。此北評事沈豐之所啓也。南北關武科出身。合爲千有餘人。一番決科之後。更無歸屬之處。仍廢武技。優遊自在。誠爲可惜。皆願一依親騎衛例。限千人作隊。則戰馬及軍裝。渠當自備。而分屬於本道監營及南北兵營。別其名號曰。別親騎衛。每年三處都試。以其居首者。陞差北道萬戶或權管。則莫不樂從。又將勤習武藝。非但爲收拾人物之道。亦可爲蓄聚精銳之策。至有呈文於臣行者。臣以此意。相議於南北兵使處。亦以爲甚好。且臣見吉州以北親騎。則騎射精鍊。戰馬壯健。可謂緩急可恃。今此出身。尤是其中之最精悍者。而其所願旣如此。則可得千餘勇健之卒。何惜三邊將之窠乎。下詢於大臣及將臣而處之事。後日次對。稟處事。命下矣。鐵嶺以北。自是弓馬之鄕。而至於親騎衛。皆以朔方健兒。他日緩急。有足可恃。但許多武士。一番出身之後。家在數千里之外。旣無求仕之路。徒使虛老。寧不可惜。今此御史所論。儘有意見。問于諸將。臣亦以爲好。若以本道三邊將之窠。許而與之。則千餘名赳赳之輩。有團束得力之效。亦足爲慰悅一路之道。依此許施。恐似得宜矣。上曰。右相之意。何如。右議政鄭存謙曰。北路以武出身者之。情願擧皆如此。臣已稔聞。收拾人才。則爲疏通沈滯之道。團束軍制。則爲收聚勇健之策。一擧而兩得。入侍將臣。年前北行後。亦有所商確。臣則素以此爲可行無疑矣。上曰。兵判及將臣之意。何如。兼兵曹判書蔡濟恭對曰。朝家捐三邊將之窠。因是而慰悅遐方。團束健兒。則誠爲一擧兩得之政。評事所論。儘有意見矣。訓鍊大將張志恒對曰。臣於庚寅年。烽臺看審之行也。已知武士抛棄之可惜。情願之如此。加設親騎衛都試居首者。邊將加資。次次陞授。一以爲慰悅之道。一以爲緩急之用。而不無越俎之嫌。不敢陳奏矣。其後李漢膺北閫時。欲爲狀請。送示啓草於臣。而其時大臣。聞而不可。語意深緊。故卽爲還送。今此北評事所啓。正合臣意矣。上曰。依爲之。尙喆曰。旣有許施之敎。分付道臣。與南北兩帥臣。爛漫商確。使之成節目。狀聞後。令兵判更爲稟旨擧行。何如。上曰。依爲之。已上竝出擧條尙喆曰。北邑賑事方急。不可一時曠官。北靑府使李獻慶。給馬下送。何如。上曰。北靑府使李獻慶。當日辭朝。給馬下送。出榻敎尙喆曰。寧越。亦催促下送。似好矣。上曰。寧越府使李普溫。催促辭朝。出榻敎尙喆曰。樂安前郡守田光尹。旣被重譴矣。所逋未捧米九百餘石。更無可徵之路。若蒙蕩減之特恩。則樂安一邑。庶救莫大之弊矣。上曰。依爲之。出擧條濟恭曰。道路事知二人。以禁軍抄擇。今方備望以入。而其久勤年限。不可不更爲稟定矣。近規之以五六年爲限。果不免太涉速化。而爲防此弊。若過爲退限。則亦似爲渠輩抑鬱之端。以十年左右。改定年限。恐似得宜矣。二人久勤年限。以十年左右改定事。擧條批答。上曰。以十年磨鍊。可也。出擧條濟恭曰。老職單付事。有難處者矣。合京外。至爲一千四百餘人。而其中除其資憲。則近爲千餘人。一時入啓。事涉如何。何以爲之乎。上曰。一政限數百式。啓下。可也。樂性曰。今番增廣殿試。期日不遠矣。武科殿試時御所。有難設行。依昨秋例擧行於昌德宮。何如。上曰。動駕頻數。故欲於此闕爲之。片箭一技外。許多技藝。無可試之處。且遐方武士。不以諸技試之而見落。則亦甚可悶。以昌德宮磨鍊。可也。樂性曰。文科殿試處所。定於何殿乎。禮曹判書洪樂性文科殿試處所。足於何殿事。擧條批答。上曰。以仁政殿爲之。欲於伊日動駕。則時刻早早磨鍊。然後諸處展拜後。可以設場。事甚窘速。以前一日。爲之。出擧條重祜曰。頃因慶尙道放未放啓本。南海縣絶島定配罪人尹蓍東。放送事判下。而旋因臺啓爭執。不得擧行矣。今已停啓。當依前判下擧行乎。上曰。依爲之。出擧條志恒曰。韓命周。旣停臺啓。何以爲之乎。上曰。絶島定配。可也。命書大提學疏批。上曰。文衡行公。似難矣。尙喆曰。然矣。以此撕捱。故不得專意於本職。可悶矣。上曰。文衡若出。則雖今日。可能爲都堂錄乎。尙喆曰。然矣。上曰。大提學前望單子。入之。出榻敎上曰。大提學待下批卽爲牌招。都堂錄。斯速擧行。出傳敎上曰。吏曹判書。待下批。牌招察任。出榻敎一祥惠祚鼎大履健宗來時偉有鎭等曰。今此荐棘罪人啓能之懲討罪惡。實是一國共公之論。決不可島配而止。故今於加律發啓之際。以耿名合辭之意。發簡於入直玉堂。則謂以合辭體段至重。不可施之於堂下三品之人爲言。還送簡通。噫。彼罪人凶逆之罪。豈可以品秩崇卑。有所區別於其間哉。此莫非臣等言輕未孚。有此發通見格之擧。其何可一刻晏然於臺次乎。請命遞斥臣等之職。上曰。勿辭。亦勿退待。一祥惠祚鼎大履健宗來在學時偉有鎭煥之等曰。請和緩爲先削去其號。依律處斷。措辭見上上曰。不允。請寢付處罪人韓翼謩放送之命。仍施遠竄之典。措辭見上上曰。不允。請亟寢付處罪人金相福放送之命。爲先施以遠竄之典。措辭見上上曰。不允。一祥惠祚鼎大履健宗來時偉有鎭等曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。措辭見上上曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。請還寢象厚放歸田里之命。仍施絶島定配之典。措辭見上上曰。不允。請洪樂任。亟命王府。拿鞫嚴問。措辭見上上曰。不允。請黑山島定配罪人金龜柱。依律處斷。措辭見上上曰。不允。請大靜縣爲奴罪人金壽賢。依律處斷。措辭見上上曰。不允。一祥等曰。臣等。臺體生疎。傳啓之際。致有做錯之失。何敢晏然於臺次乎。請命遞斥臣等之職。上曰。不過一時做錯。勿辭。亦勿退待。一祥等曰。啓能之覆載難容之罪。已發於諫長及諸臺之啓。而其麤狂悖戾之習。陰譎闔捭之狀。在渠獨屬薄物細故。陰樹逆種。密傳凶論。慫慂恒簡而爲渠羽翼。糾結厚麟而自作窩主。待國洞執命之日。擬占台府。當李潭秉銓之時。把弄朝權。千罪萬惡。指不勝屈。而若其最驚心而尤痛骨者。流入醴酒之說。肆然脅持。指授大北之論。百計嘗試。甚至於倡爲追崇之說。恐動儕流。則凶肚逆腸。有浮於師興。沮遏代理之逆。皆其部曲。則亂本凶圖。殆甚於耇輝。綢繆之跡。樂禍之心。不待起舞。而彰露無餘。有一於此。在法當誅。況今日之逆。莫劇於厚麟。而厚麟之根柢源委。卽是啓能。則決不可以島棘而止。請大靜縣荐棘罪人啓能。依律處斷。上曰。不允。一祥惠祚鼎大履健等曰。請大靜縣爲奴罪人金壽賢。依律處斷。上曰。不允。請黑山島荐棘罪人述海。拿鞫嚴問得情。上曰。不允。請罷乙未五月庭試榜。措辭竝見上上曰。不允。請爲奴罪人河翼龍金重得。亟命王府。拿鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請削黜罪人金漢耆。亟施竄配之典。措辭見上上曰。不允。請南海縣竄配罪人金載順。亟令王府。拿鞫嚴問。措辭見上上曰。不允。宗來時偉有鎭等曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。措辭見上上曰。不允。請爲奴罪人河翼龍金重得。亟命王府。拿鞫得情。快正王法。措辭見上上曰。不允。請海南縣定配罪人李弘濟。亟令王府。拿鞫嚴問。措辭見上上曰。不允。請海南縣竄配罪人金載順。亟令王府。拿鞫嚴問。措辭見上上曰。不允。在學曰。荐棘罪人啓能之窮凶極惡。決不可容貸於覆載之間。今此兩司合辭。實是一國公議而不允之批。恐有欠於我殿下明大義定國是之道。伏願亟加聖思。夬降兪音焉。上曰。靳允。意亦有在矣。上曰。印役方始。有難仕進。左副承旨吳載紹許遞。出傳敎上曰。大司諫李義翊。爲承旨。出傳敎上曰。明義錄印出後。令兩南監營。翻刻板本。各置本道。以爲廣布之地。各五十件式。印上事。分付。出傳敎命退去。諸臣以次出。